作者:趙癯齋
標題:買陂塘・摸魚兒
內容:聞掀髯、嶺頭長嘯，梅花一夜香吐。正看鳴鳳朝陽影，何事驚鴻翩舉。來又去。但贏得、兒童拍手笑無據。人間何處。有九曲栽芹，一峰橫硯，江上聽春雨。功名事，不信朝鱗暮羽。九關虎豹如許。午橋見有閒風月，正自不妨嘉趣。君記取。人盡道、東山安石難留住。伏龍三顧。待報了君恩，勳銘彝鼎，歸作子期侶。